Harley-Davidson klar med elektrisk motorcykel

Det er efterhånden fire år siden at legendariske Harley-Davidson annoncerede sin elektriske motorcykel, Project LiveWire, med en rækkevidde på omkring 200 kilometer. I dag har fabrikken så meddelt, at den er klar til salg i august måned – og forudbestillinger modtages allerede.

LiveWire kan accelerere fra 0 til 100 kilometer i timen på under 3,5 sekunder og har en rækkevidde til bykørsel på cirka 175 kilometer. Den har hverken kobling eller gear, så den burde være ekstremt nem at komme i gang med. Men det betyder ikke, at man må undvære den legendariske Harley-motorlyd.

”LiveWire-modellen er designet til at producere en ny Harley-Davidson signaturlyd, når den accelererer,” skriver Harley-Davidson i en pressemeddelelse. Den nye lyd er dog mere mere futuristisk end den traditionelle Harley-lyd. Du kan høre den i videoen ovenfor.

Harley-Davidson LiveWire.

Harley-app til motorcyklen

Ejere af LiveWire kan tjekke batteristatus, nøjagtig GPS-position og meget andet ved hjælp af den tilknyttede smarthpne-app, for LiveWire er naturligvis fuldt internetopkoblet.

Om det så er nok til at lokke de traditionelle Harley-kørere over på elektrisk motorcykel må tiden vise …

Prisen på Harley-Davidson LiveWire bliver i øvrigt 29.799 dollars – vi gætter på omkring 4-500.000 danske kroner.

Harley-Davidson klar med elektrisk motorcykel