Nu kommer elcyklerne fra Harley-Davidson

Når man tænker Harley-Davidson, tænker man normalt på motorcykler; som i store, benzinslugende monstre. Men amerikanerne har også andre planer om motor-cykler, eller rettere cykler med elmotorer. Under sit årlige forhandlermøde har selskabet præsenteret sin kommende linje af Harley-Davidson elcykler.

Det lader til at firmaet planlægger tre forskellige modeller, inklusive to ”herremodeller” med tværgående stang og en dameudgave. Alle tre cykler har forholdsvis store dæk, der ligner noget fra en mountainbike.

Harley-Davidson siger om elcyklerne: ”Harley-Davidsons første elektriske cykler er lette, hurtige og nemme at køre for enhver. Denne helt nye linje af ecykler er designet til at skille sig ud i bymiljøer”.

Zoom på motor, kæde og baghjul.

Amerikanerne afslørede ikke mange detaljer om elcyklerne, men ud fra billederne kan man se, at de alle er udstyret med en (forholdsvis stor) centermotor. Det ser også ud til, at batteriet er bygget ind i stellet. Zoomes der ind på billedet, ligner det angiveligt at cyklerne også er udstyret med et bæltedrev frem for en traditionel cykelkæde, ligesom der lader til at være bygget gear ind i baghjulet.

Det bliver interessant at få at vide, hvor meget kapacitet batteriet har, hvor langt cyklen kan køre, om der er andre tekniske lækkerier i vente – og ikke mindst en pris på elcyklerne. Billedernes ægthed er, ifølge Electrek, blevet bekræftet af en kilde hos Harley-Davidson.

Nu kommer elcyklerne fra Harley-Davidson