Her er Harley-Davidsons elektriske scooter

Siden Harley-Davidson i juli måned 2018 fortalte om sin elektriske scooter første gang, har der været ualmindelig stille om projektet. Men nu har websitet Electrek gravet både billeder og informationer frem, fra en ansøgning til EU’s kontor for Intellektuel Ejendom. Billederne viser en tæt-på-produktionsklar scooter – eller knallert – der ikke just ligner en typisk Harley.

Den ikoniske amerikanske motorcykelproducent er i disse år i gang med en større elektrificering, der gælder både motorcykler, elcykler og altså også en scooter / knallert rettet mod storbybefolkningerne.

Ansøgningen afslører en del detaljer om scooteren. Motoren og batteriet ser ud til at være samlet i en til lejligheden designet metalkapsel, sandsynligvis i formstøbt aluminium. Batteriet er udrustet med et håndtag på toppen og det lader til, at det er muligt at afmontere batteriet så det kan oplades indenfor, mens selve scooteren overnatter på parkeringspladsen.

Det ser også ud til, at scooteren har bæltedrev i stedet for en kæde, måske endda samme kulfiberløsning som bruges på Harley-Davidsons elektriske LiveWire-motorcykel.

Klik for at forstørre.

Stylingen på scooteren sender tankerne mod klassiske amerikanske cykler – tænk E.T. – og det ser ud til, at de fleste komponenter er lavet af metal og ikke plastik, som det eller er kutymen på scootere.

Det er endnu uvist hvornår scooteren fra Harley-Davidson ser dagens lys, men at dømme ud fra ansøgningen er en præsentation ikke langt væk. Harley har allerede lovet, at firmaets elcykler vil komme på markedet i år.

Her er Harley-Davidsons elektriske scooter